Няхай даруюць мне прыхільнікі Аляксандры Бутар, але яе незалежны праект аказаўся далёка не шэдэўрам. “У асабістую прастору ўваход забаронены” — праца, якую рэжысёр выпусціла на базе сваёй творчай майстэрні “Тэрыторыя кіно”. У новы фільм уклаліся сябры аўтаркі — гурт “Тяни-Толкай” і святочнае агенцтва “Арт-Апетыт”. Да прамоўшна стужкі далучылася літоўскае прадзюсарскае агенцтва Baltic Open. Можна толькі ўзрадавацца таму, што на нашым абмежаваным рынку з’явіўся яшчэ адзін суб’ект кінавытворчасці — кампанія, здольная зрабіць сваё кіно і прасунуць яго на вялікі экран, які для беларускага кінематографа адкрыты надзвычай выбарачна. Аднак вытворчы поспех Аляксандры ніяк не перакрыў правалу яе новай карціны ў мастацкім плане.